C 349/16
SK
Úradný vestník Európskej únie
29.9.2023
4.3.
Okrem priameho a nepriameho vplyvu na hrubú pridanú hodnotu (marže) podnikov je ďalším dôsledkom zvýšená finančná zraniteľnosť.
V správe Národnej banky Španielska sa uvádzajú odvetvia, ktoré sú najviac zasiahnuté.
Existuje skupina obzvlášť zraniteľných odvetví, ktoré sú nielen nadmerne zadlžené, ale v roku 2023 majú aj zápornú ziskovosť: obchod s motorovými vozidlami a ich oprava; pozemná a potrubná doprava; rybolov a akvakultúra; poľnohospodárstvo a chov hospodárskych zvierat; a textilný, odevný, kožiarsky a obuvnícky priemysel.
4.4.
Keďže kumulatívne zásoby zemného plynu v Európe sa znižujú – objem uskladnený v máji 2023 bol 68 % (13) – pri riadení našej energetickej politiky budeme čeliť ďalším výzvam.
Rozdiel medzi množstvami, ktoré boli predtým dodávané z Ruska, a tými, ktoré dodávajú alternatívni dodávatelia, sa ešte nepodarilo vyrovnať, takže je nepravdepodobné, že by sa ceny v krátkodobom horizonte znížili.
Došlo k výraznému zníženiu dopytu.
Vysoké ceny energie vedú k nižšej konkurencieschopnosti nášho priemyslu a našich dodávateľských reťazcov, preto sa uprednostňuje outsourcing činností mimo územia EÚ, a tým sa znižuje strategická nezávislosť bloku.
Vplyv na domácnosti, najmä na tie najzraniteľnejšie, je obzvlášť výrazný, pričom rastie percento ľudí ohrozených chudobou alebo žijúcich v chudobe.
Potrvá to minimálne do roku 2024 (14).
S cieľom riešiť uvedené problémy EHSV odporúča súbor opatrení vrátane záruk lokalizácie spojených s finančnou podporou, ďalších opatrení na úsporu energie a energetickú účinnosť pre podniky s cieľom znížiť dopyt, ako aj vrátane rozsiahlych investícií a nevyhnutných rozpočtových rámcových podmienok pri rozširovaní výroby energie z obnoviteľných zdrojov, aby sa znížila závislosť od fosílnych palív.
4.5.
V dôsledku prudkého nárastu nákladov na energiu sa mnohé podniky a domácnosti čoraz viac ocitajú v situácii, ktorá potenciálne ohrozuje ich existenciu.
Hoci zima bola pomerne teplá, nemôžeme očakávať, že environmentálne podmienky budú pre nás vždy priaznivé.
Z tohto dôvodu by sa mali prijať opatrenia na ochranu obzvlášť zraniteľných domácností s osobitnými opatreniami pre ne v tejto oblasti.
4.6.
Masívne zvýšenie obchodných nákladov v kombinácii s neochotou spotrebiteľov míňať môže v prípade podnikov dokonca niekedy viesť k nevyhnutnej relokácii.
Nemôžu to však robiť podniky, ktoré zákazníkom a zvyšku dodávateľského reťazca poskytujú základné služby a ktoré nemôžu jednoducho zastaviť svoju prevádzku z dôvodu zvýšenia cien energie.
4.7.
Hoci sa počas pandémie ochorenia COVID-19 veľké množstvo odvetví a ich pracovníci považovali za kľúčových, toto uznanie výrazne chýbalo počas súčasnej energetickej krízy.
Členské štáty doteraz mnohým z týchto odvetví neposkytli osobitnú podporu.
Podniky patriace do týchto odvetví a ich zamestnanci sa snažili chrániť spotrebiteľov na úkor vlastných marží a je pre nich ťažké preniesť na zákazníkov všetky náklady spojené s prehnaným nárastom účtov za energie.
Tento stav sa nedá dlhodobo udržať.
EHSV sa takisto domnieva, že ochrana ľudí zo strany vlád neprebieha s rovnakou intenzitou ako v čase pandémie.
4.8.
Mnohé podniky uskutočňujú početné investície s cieľom znížiť spotrebu energie a zväčšiť kapacitu na zlepšenie prístupu k energii z obnoviteľných zdrojov.
EHSV sa domnieva, že podniky môžu pôsobiť aj ako urýchľovače elektrifikácie dopravy a nahradiť vykurovanie plynom, pričom zohrávajú kľúčovú úlohu pri energetickej transformácii a pri plnení cieľov EÚ v oblasti energie z obnoviteľných zdrojov do roku 2030.
To si však bude vyžadovať priaznivý regulačný rámec, ako napríklad udeľovanie povolení a boj proti demotivačným cenovým faktorom pri výrobe väčšieho množstva energie.
4.9.
EHSV zdôrazňuje, že je dôležité zosúladiť záväzky plánu REPowerEU a energetickej hospodárnosti budov s podporou a schopnosťou prevádzkovateľov znášať náklady na súvisiace značné investície.
Tieto opatrenia budú dôležité na zníženie závislosti od fosílnych palív, ale povinnosti musia byť spojené s dostupnosťou financovania, tak verejného, ako aj súkromného.
Prepracovanie koncepcie trhu s energiou musí byť zahrnuté do dlhodobého programu Európskej komisie, aby sa predišlo budúcim prerušeniam dodávok energie a prehnaným cenám, a treba uvažovať o odbornej príprave pracovnej sily, ktorá bude pôsobiť v tomto odvetví.
(13) (14)
Informácie dostupné na adrese: https://agsi.gie.eu/data-overview/eu.
EIU (2023): Energy crisis will erode Europe’s competitiveness in 2023 (Energetická kríza naruší v roku 2023 konkurencieschopnosť Európy).
K dispozícii na adrese: https://www.eiu.com/n/energy-crisis-will-erode-europe-competitiveness-in-2023/.